**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.01.2025, ora 08:00 – 14.01.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 14.01.2025, ora 07:00**

**RÂURI**

**Debitele au fost, în general, staționare**, exceptând cursul inferior al Mureşului, unde au fost în creştere prin propagare.

Pe râurile din bazinele hidrografice: Vișeu, Iza, Tur, Someș, Crișuri, Arieș, Suceava, Moldova, Bistrița, Trotuş, Putna, Rm. Sărat, cursul superior şi mijlociu al Mureşului şi cursul superior al Prutului, debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someș (exceptând Someșul Mic), Crișul Repede, Arieș, Suceava, Moldova, Bistrița, Trotuş, Putna, bazinul superior al Mureșului, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Timiș, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.

Formațiunile de gheață (gheață la maluri, pod de gheață, năboi) existente, au fost în intensificare și extindere şi şi-au făcut apariția şi pe alte râuri aferente zonelor montane din nordul, centrul şi sudul țării.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursul inferior al Mureşului, unde vor fi în creştere prin propagare.

Pe râurile din bazinele hidrografice: Vișeu, Iza, Tur, Someș, Crișuri, Arieș, Suceava, Moldova, Bistrița, Trotuş, Putna, Rm. Sărat, cursul superior şi mijlociu al Mureşului şi cursul superior al Prutului, debitele vor fi în scădere.

Formațiunile de gheață (gheață la maluri, pod de gheață, năboi) existente, vor fi în extindere și intensificare şi îşi vor face apariția şi pe alte râuri aferente zonelor montane.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 13 – 14.01.2025 a fost în creştere, având valoarea de 6000 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creștere (6100 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 13.01.2025, ora 08:00 –14.01.2025, ora 06:00**

**ÎN ŢARĂ**

Regimul termic a fost caracterizat de valori diurne în marea lor majoritate ușor mai mari decât cele normale datei, însă izolat dimineața în zona subparcaptică a Olteniei și a Munteniei, iar noaptea pe arii restrânse în Transilvania și în Maramureș a fost ger. Cerul a fost variabil, cu înnorări și ninsori slabe în prima parte a intervalului local în jumătatea nordică a teritoriului, iar noaptea pe alocuri în centru, sud și în est. Vântul a suflat slab și moderat, temporar cu ușoare intensificări, pe alocuri în Dobrogea, iar ziua local în Moldova și izolat în Muntenia și Oltenia. Temperaturile maxime s-au încadrat între -2 grade la Întorsura Buzăului și 8 grade la Drobeta -Turnu Severin, iar la ora 06 erau temperaturi cuprinse între -13 grade la Întorsura Buzăului și 2 grade la Constanța-dig. Este strat de zăpadă la munte și măsoară la ora 20 -în platformele stațiilor meteorologice- până la 87 cm în Munții Bucegi și 86 cm în Munții Vrancei și pe suprafețe restrânse (măsurând 1...3 cm) în Maramureș și Transilvania, și până la 10 cm, izolat în dealurile Crișanei (la stația Dumbrăvița de Codru). Izolat, în a doua parte a intervalului în vest și centru a fost ceață.

*Obsevație: de ieri dimineață de la ora 6 a fost în vigoare 1 atenționare cod galben pentru fenomene meteorologice periculoase imediate, emisă de către SRPV Timișoara.*

**LA BUCUREŞTI**

Regimul termic s-a menținut apropiat de cel normal pentru această dată. Cerul a variabil, cu înnorări noaptea, iar vântul a suflat slab și moderat. Temperatura maximă a fost de 5 grade la Băneasa și Afumați și 6 grade la Filaret, iar la ora 06 se înregistrau -1 grad la Băneasa și Afumați și 0 grade la Filaret.

**3. Prognoza meteorologică în intervalul 14.01.2025, ora 08:00 –15.01.2025, ora 08:00**

**ÎN ŢARĂ**

Regimul termic va fi caracterizat de valori în jurul celor normale datei, însă dimineața și noaptea, pe arii restrânse îndeosebi în centru și în zona subcarpatică a Olteniei și a Munteniei va fi ger. Cerul va fi mai mult senin, exceptând în primele ore ale intervalului regiunile nord-estice și cele sudice, iar noaptea pe cele nord-vestice și nordice unde vor fi înnorări. Vântul va sufla slab și moderat, cu ușoare intensificări ziua pe litoral. Temperaturile maxime se vor încadra între -4 și 4 grade, iar cele minime între -16 și -3 grade, cu cele mai mici valori în depresiunile din estul Transilvaniei.

**LA BUCUREŞTI**

Regimul termic va fi caracterizat de valori normale pentru această dată, astfel că temperatura maximă va fi de 2...3 grade, iar cea minimă de -5...-4 grade, mai scăzută în zona preorășenească spre -8 grade. Cerul va avea unele înnorări în primele ore ale intervalului, apoi se va degaja treptat devenind senin. Vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 10.01.2025-12.01.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative:** **B-5, B-6, B-12, B-13, B-15, B-16, B-17, B-19, B-23, B-24 (mun. București), B-11 (orașul Bragadiru), B-25 (com. Vidra), B-27 (orașul Voluntari), DJ-5 (mun. Craiova) – *în data de 10.01.2025******;* GJ-3 (orașul Turceni) *– în data de 11.01.2025;* B-1*,* B-12, B-13, B-15, B-16, B-17, B-19, B-20, B-21, B-23, B-24 (mun. București), B-11 (orașul Bragadiru), B-26, B-27 (orașul Voluntari), B-28 (com. Glina), B-29 (orașul Otopeni), BV-3 (mun. Brașov) *– în data de 12.01.2025***. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Agenţia pentru Protecţia Mediului*** ***Argeș*** informează despre producerea, în data de 13.01.2025, la ora 10:30, unei poluări accidentale a solului cu 20 litri de țiței și 80 litri de apă de zăcământ, în zona localității Leordeni, județul Argeș, din cauza unei avarii la o conductă aparținând OMV Petrom SA. A fost afectată o suprafață de 30 mp (livadă). S-a oprit pomparea și s-a izolat conducta. Se intervine pentru remedierea avariei și curățarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 10.01.2025-13.01.2025 și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

 **DIRECȚIA COMUNICARE ȘI DIGITALIZARE**